CitizenGO

CitizenGO je medzinárodná ultrakonzervatívna lobingová organizácia založená v roku 2013 v Madride (Španielsko) ako súčasť združenia HazteOir.

Prostredníctvom svojej online platformy mobilizuje občanov s cieľom ovplyvňovať politických lídrov, legislatívu a firmy v otázkach ochrany života, rodiny a slobody. Zameriava sa najmä na organizovanie petícií proti manželstvám osôb rovnakého pohlavia, potratom a eutanázii. 

CitizenGO je často obviňovaná zo spolupráce s krajne pravicovými stranami, šírenia dezinformácií a prepojení na antidemokratické siete vrátane väzieb na Rusko.

 História 
CitizenGO bola založená v septembri 2013 v Madride ako medzinárodná odnož španielskej organizácie HazteOír. Zakladateľom a prezidentom oboch organizácií je španielsky právnik Ignacio Arsuaga. Vznik CitizenGO bol motivovaný snahou rozšíriť pôsobenie pôvodne národne orientovanej iniciatívy HazteOír mimo španielsky hovoriace krajiny a osloviť širšie, európske a globálne publikum prostredníctvom digitálneho aktivizmu.

Arsuaga pred založením CitizenGO strávil viac než desať rokov štúdiom a adaptáciou online mobilizačných techník z prostredia Spojených štátov na španielsku politiku. Tento model sa stal základom fungovania CitizenGO. Počas štúdia práva na Fordhamskej univerzite v New Yorku koncom 90. rokov sa Arsuaga zoznámil a inšpiroval americkými organizáciami ako MoveOn.org (pôsobiacej v ľavicovom spektre), študoval ich lobistické aktivity a mobilizačné nástroje, medzi ktoré patrili internetové petície a e-mailové kampane. 

Na základe tejto skúsenosti založil v roku 2001 HazteOír (dosl. 'daj sa počuť'). Organizácia sa profilovala ako konzervatívna katolícka iniciatíva presadzujúca postoje v oblasti rodiny, sexuálnej morálky a náboženskej slobody. V priebehu rokov si vybudovala výraznú pozíciu v španielskych kultúrno-politických debatách, no zároveň čelila viacerým kontroverziám. Najvýznamnejšou z nich boli opakované obvinenia z prepojenia na El Yunque (dosl. 'kovadlina'), tajnú organizáciu založenu v Mexiku, charakterizovanú ako hierarchicky organizované, konšpiratívne a ideologicky militantné hnutie usilujúce sa o nastolenie teokratického spoločenského poriadku prostredníctvom infiltrácie politických a občianskych štruktúr. Hoci Arsuaga akékoľvek spojenie s El Yunque oficiálne popiera, investigatívne reportáže, výpovede bývalých členov a súdne dokumenty naznačujú, že viacerí poprední predstavitelia HazteOír, vrátane samotného Arsuagu, mali s touto organizáciou prepojenia.náhľad|Ignacio Arsuaga, zakladateľ nadácieV tomto kontexte je vznik CitizenGO často interpretovaný ako rebranding a strategická transformácia, ktorej cieľom bolo vytvoriť prijateľnejšiu a "európskejšiu" verejnú identitu, zbavenú negatívneho obrazu spájaného s HazteOír. CitizenGO bolo prezentované ako moderná, medzinárodná platforma občianskeho aktivizmu, založená na online petíciách a digitálnej mobilizácii.

Členmi správnej rady nadácie CitizenGO sa stali viaceré medzinárodne známe postavy konzervatívneho a náboženského aktivizmu spájané s medzinárodnými sieťami. Patrili medzi nich okrem Arsuagu, Walter Hintz, Blanca Escobar, Luca Volontè, Brian S. Brown, Gualberto García, Alexey Komov, Alejandro Bermúdez, John-Henry Westen a Carlos Polo. Výkonným riaditeľom po založení bol Álvaro Zulueta.

V roku 2022 ruské investigatívne centrum Dossier Centre zverejnilo dokument z júla 2013, ktorý opisoval snahy ruských oligarchov a konzervatívnych aktérov, vrátane Konštantína Malofejeva a Vladimíra Jakunina, budovať aliancie so západnými kresťanskými a krajne pravicovými hnutím, pričom CitizenGO a Arsuaga boli uvádzaní ako potenciálni partneri plánovaného medzinárodného kresťanského webového portálu. Hoci tento projekt nebol nakoniec zrealizovaný a dôkazy naznačujú len jeho čiastočnú realizáciu, v nasledujúcich rokoch vznikli platformy s podobným zameraním, vrátane CitizenGO. Komov oficiálne pôsobil v CitizenGO minimálne do začiatku ruskej invázie na Ukrajinu v roku 2022, pričom na oficiálnej stránke bol uvádzaný ako člen správnej rady až do júna 2023.
alt=Ruský oligarcha Konštantín Malofejev|náhľad|Ruský oligarcha Konštantín Malofejev, zakladateľ a predseda Nadácie svätého Bazila Veľkého
Vznik CitizenGO je spojený s finančnou podporou z Ruska, ktorá organizácii umožnila rýchlu medzinárodnú expanziu. Ignacio Arsuaga požiadal v roku 2013 o štartovací kapitál ruského oligarchu Konstantina Malofejeva, ktorý je na západe pod sankciami za financovanie proruských separatistov v ukrajinskom Kryme a Donbase. Malofejev podporil projekt sumou približne 100 000 eur, V uniknutom návrhu zmluvy medzi Malofejevovou Nadáciou svätého Bazila Veľkého (angl. St. Basil the Great Foundation) a CitizenGO, v ktorom sa uvádza táto suma, sa zároveň konštatuje, že Malofejevova nadácia by mala získať miesto v dozornej rade CitizenGO. V dôsledku tejto finančnej väzby a v súlade s návrhom zmluvy bol do správnej rady CitizenGO dosadený Alexej Komov, Malofejevov zamestnanec a "veľvyslanec" Svetového kongresu rodín (angl. World Congress of Families, WCF) pri Organizácii Spojených národov (OSN). Komov pôsobil ako kľúčový spojovací článok medzi Kremľom a európskymi krajne pravicovými a fundamentalistickými hnutiami.

V roku 2017 došlo ku zmene v prezentácii organizácie HazteOír. Prestala byť uvádzaná ako zakladajúca organizácia CitizenGO a začala byť označovaná ako člen skupiny CitizenGO Group. Niektoré médiá to interpretovali ako zlúčenie a zánik HazteOír, avšak jej právna subjektivita zostala zachovaná.

Organizácia uvádza, že postupne získala členov tímu v pätnástich mestách na troch kontinentoch, ovplyvňuje inštitúcie, vlády a organizácie v približne 50 krajinách a umožňuje realizovať kampane v dvanástich jazykoch.

 Postoj španielskej cirkvi ku HazteOír a El Yunque 
náhľad|Logo HazteOír
Španielska katolícka cirkev sa postupne po roku 2010 verejne dištancovala od aktivít HazteOír, predovšetkým v súvislosti s jej  väzbami na tajné spoločenstvo El Yunque a od charakteru jej verejných kampaní, ktoré cirkevní predstavitelia považovali za rozdeľujúce a problematické z hľadiska cirkevného učenia aj spoločenského spolužitia. Tento postoj sa formoval na základe interných cirkevných analýz, rozhodnutí jednotlivých biskupov a neskôr aj súdnych rozhodnutí, ktoré sa týkali pravdivosti tvrdení o existencii a pôsobení El Yunque v Španielsku. 

 Správy z roku 2010 
Kľúčovým momentom bol rok 2010, keď Konferencia biskupov Španielska (špan. Conferencia Episcopal Española, CEE) prostredníctvom svojej Komisie pre náuku viery poverila vypracovaním internej analýzy o pôsobení El Yunque v španielskom katolíckom laickom prostredí. Výsledný dokument, známy ako El Transparente de la Catedral de Toledo (odkaz na barokový oltárny prvok toledskej katedrály zmámej unikátnym prívodom svetla a efektom "transparentnosti"), vypracoval filozof Fernando López Luengos na základe svedectiev bývalých členov, dokumentov a konzultácií s cirkevnými autoritami.
alt=Jedna z vlajok organizácie Yunque|náhľad|Jedna z vlajok organizácie El Yunque
Správa poukazovala nielen na organizačné a personálne prepojenia El Yunque s viacerými združeniami, vrátane HazteOír, ale aj na ideologické a strategické ciele tejto tajnej organizácie. El Yunque je v nej opísaný ako štruktúra usilujúca sa o dlhodobé nadobudnutie politickej a spoločenskej moci s cieľom presadiť formu teokratického usporiadania, v ktorom by štát a spoločnosť podliehali nábožensky definovanej autorite. Tento cieľ je podľa správy sprevádzaný mesianistickým diskurzom, v ktorom je vlastná činnosť organizácie prezentovaná ako misia na "obnovu kresťanského poriadku".

Dokument zároveň opisuje dominančný a kontrolný charakter El Yunque, ktorý sa prejavuje prostredníctvom prísnej vnútornej hierarchie, prísah absolútnej lojality, používania pseudonymov, systematickej tajnosti a metód sledovania a infiltrácie do občianskych, politických a cirkevných štruktúr. Správa kritizuje tieto praktiky ako nezlučiteľné s kresťanskou etikou pravdivosti a slobody svedomia a upozorňuje, že využívanie legitímnych tém ako ochrana života či rodiny, slúži podľa jej záverov často ako prostriedok na nábor a manipuláciu.

 Praktické dôsledky na diecéznej úrovni 
CEE správu nezverejnila ako oficiálne doktrinálne stanovisko, ale sprístupnila ju všetkým biskupom. Cirkevná hierarchia sa v tom čase priklonila k prístupu, podľa ktorého mali jednotliví biskupi konať podľa vlastného pastoračného úsudku, pričom viacerí z nich už predtým žiadali predstaviteľov El Yunque, aby upustili od tajného spôsobu fungovania.

Na diecéznej úrovni sa dištancovanie prejavilo najmä zákazom využívania cirkevných priestorov pre aktivity HazteOír a s ňou spojených iniciatív v niektorých diecézach. Pomocný biskup José Rico Pavés napríklad charakterizoval tieto skupiny ako "neointegristické" a uviedol, že ich metódy narúšajú cirkevnú jednotu a dôveru medzi veriacimi.

V roku 2018 CEE počas tlačovej konferencie po zasadnutí Stálej komisie opätovne zdôraznila, že tajné spolky sú nezlučiteľné s katolíckou ekleziológiou. Hovorca CEE José María Gil Tamayo v tejto súvislosti vyhlásil, že cirkev môže spolupracovať výlučne prostredníctvom "zákonných a transparentných prostriedkov" a že subjekty konajúce v rozpore s ústavným poriadkom a princípmi otvorenosti nemajú v cirkevných štruktúrach miesto.

 Súdne spory a potvrdenie záverov správy 
Zverejnenie informácií o El Yunque a ich šírenie v médiách viedlo k viacerým súdnym sporom. Najvýznamnejší bol civilný proces z rokov 2013 až 2014, v ktorom HazteOír žalovalo autora správy Fernanda Lópeza Luengosa pre údajné porušenie práva na česť (ochrana dobrej povesti). Rozsudok z 19. mája 2014 madridský súd žalobu zamietol a konštatoval, že sporné tvrdenia sú "v podstatných rysoch pravdivé", týkajú sa otázok verejného záujmu a nepredstavujú neoprávnený zásah do povesti organizácie. Súd pritom uznal existenciu El Yunque a prepojenia niektorých členov vedenia HazteOír na toto tajné spoločenstvo.

Ďalšie žaloby iniciované HazteOír proti novinárom a kritikom v súvislosti s El Yunque boli buď stiahnuté, alebo zamietnuté, čo posilnilo váhu záverov cirkevnej správy z roku 2010.

 Finacovanie 
CitizenGO verejne tvrdí, že je financovaná výlučne z malých individuálnych darov a neprijíma podporu od politických strán ani korporácií. Investigatívne médiá a mimovládne organizácie však opakovane poukázali na komplexnejší model financovania, ktorý zahŕňa kombináciu crowdfundingu a významných príspevkov od bohatých jednotlivcov a nadácií. 

Podľa správ Európskeho parlamentného fóra pre sexuálne a reprodukčné práva (EPF) dosiahli celkové príjmy CitizenGO spoločne so sesterskou HazteOír v rokoch 2009 až 2018 približne 32,7 milióna a v rokoch 2019 až 2023 dosiahlo celkovú výšku 27,9 milióna amerických dolárov.  EPF konštatuje, že ich rozpočet v posledných rokoch stabilne rástol. Rozpočet samotnej nadácie CitizenGO bol v roku 2024 podľa Registra transparentnosti (angl. Transparency register) Európskej únie 5 333 133 eur. Počiatočný rozpočet organizácie v roku 2013 bol približne 600 000 eur.
alt=Výkonný riaditeľ Národnej organizácie pre manželstvo Brian S. Brown|náhľad|Výkonný riaditeľ Národnej organizácie pre manželstvo Brian S. Brown na zhromaždení v Madisone. Letné turné za manželstvo
Medzi identifikovaných donorov patrili viacerí európski, latinskoamerickí a ruskí podnikatelia, ako aj osoby prepojené na konzervatívne politické a náboženské siete. Tento zoznam zahŕňa ruského oligarchu Konstantina Malofejeva (cez St. Basil the Great Foundation), mexického miliardára Patricka Slima, amerických kresťanských pravicových aktivistov ako Brian Brown (cez National Organisation For Marriage a ActRight Action), Lucu Volontè (cez Fondazione Novae Terrae, spojené s kauzou tzv. "Azerbajdžanskej práčky peňazí"), Davida Álvareza, Isidora Álvareza , Esther Koplowitz či José Luisa Boneta.

Podľa OpenDemocracy CitizenGO fungovala ako de facto "Super PAC" pre španielsku krajne pravicovú stranu Vox, pričom mala umožňovať obchádzanie zákonných limitov na politické dary prostredníctvom siete neziskových organizácií. Zároveň uvádzajú, že CitizenGO získavala fundraisingové a technologické poradenstvo od americkej organizácie ActRight Action, ktorá sa sama označovala za "zúčtovacie stredisko pre konzervatívne aktivity". Tieto služby mal poskytovať Darian Rafie, ktorého financovanie podľa vyjadrení Ignacia Arsuagu zabezpečoval Brian Brown.

 Aktivita 
náhľad|V roku 2020 sa CitizenGO zúčastnilo na zhromaždení partnerov spoločnosti Disney, kde pred generálnym riaditeľom spoločnosti Disney Bobom Chapekom verejne odsúdilo pokus o indoktrináciu detí LGBT.CitizenGO sa prezentuje ako komunita aktívnych občanov so zámerom slúžiť spoločnosti v oblasti ochrany a podpory života, rodiny a (náboženskej) slobody.

Zameriava sa primárne na online petície a kampane na mobilizáciu podporovateľov proti potratom, LGBTQ+ právam a sekularizmu, čím centralizuje globálne protesty prostredníctvom miliónov podpisov a digitálnych nástrojov. Súčasne realizuje offline akcie, ako sú protestné autobusy a lietadlá s kontroverznými sloganmi proti transrodovým právam a "gender vzdelávaniu, čo často vyvoláva verejné kontroverzie a protesty. Organizácia ďalej ovplyvňuje legislatívu v Afrike a Latinskej Amerike prostredníctvom kampaní proti potratom a sexuálnej výchove, kde petíciami a lobingom prispieva k zatváraniu kliník a blokovaniu vzdelávacích programov v krajinách ako Keňa, Ghana alebo Mexiko. Spolupracuje tiež s medzinárodnými sieťami ako Svetový kongres rodín na šírenie anti-právnych naratívov, kde koordinuje globálne kampane proti LGBTQ+ právam a reprodukčným slobodám, často v aliancii s krajne pravicovými skupinami.

Petičná platforma CitizenGO funguje podobne ako iné rovnako zamerané webové stránky na internete. Návštevníci si vyberú kauzu, s ktorou sa stotožňujú. V prípade online petície sa k nej môžu pripojiť priamo podpísaním formulára tak, že pridajú svoje osobné údaje - meno a mailovovú adresu.

 CitizenGO na Slovensku 
Slovenská pobočka CitizenGO, občianske združenie CitizenGO Slovensko, bola zaregistrovaná v júni 2017 so sídlom v Poprade. Od svojho založenia je jej predsedníčkou Miriam Kuzárová, členka Kresťanskodemokratického hnutia (KDH), za ktoré kandidovala vo voľbách do Európskeho parlamentu v roku 2019, v parlamentných voľbách v roku 2020 a vo voľbách v roku 2022 na poslankyňu Prešovského samosprávneho kraja. Absolvovala postgraduálne štúdium na Medzinárodnom teologickom inštitúte (International Theological Institute, ITI) v Rakúsku. Spolu s manželom Tomášom Kuzárom, predsedom Fóra kresťanských inštitúcií, založila portál kresťanských podujatí vyveska.sk.

Ďalšou osobou pôsobiacou v rámci CitizenGO Slovensko je Matúš Hagara, ktorý zastáva funkciu riaditeľa kampaní. V minulosti bol členom predsedníctva Kresťanskodemokratickej mládeže Slovenska (KDMS), mládežníckej organizácie KDH. Je absolventom Medzinárodného teologického inštitútu v Rakúsku, Kolégia Antona Neuwirtha a členom Spoločenstva Ladislava Hanusa (SLH).

 Význačné kampane 

 Spojené štáty 

 DC Comics 
V roku 2019 spustilo CitizenGO petíciu proti komiksovej sérii s náboženskou satirou Second Coming (dosl. 'druhý príchod'), ktorá zobrazovala Ježiša Krista ako pomocníka superhrdinu. Petícia, ktorú podpísalo viac než 200 000 ľudí, označovala dielo za "rúhačské" a vyzývala DC Comics na zrušenie jeho vydania. V reakcii na verejný tlak, umocnený mediálnym pokrytím vrátane spravodajstva Fox News, DC Comics sériu krátko pred plánovaným vydaním 6. marca 2019 zrušilo. Tvorcovia komiksu následne získali späť autorské práva a dielo vydali prostredníctvom nezávislého vydavateľa.
 Netflix 
náhľad|Petícia proti brazílskemu komediálnemu špeciálu The First Temptation of Christ|alt=Petícia proti brazílskemu komediálnemu špeciálu The First Temptation of ChristCitizenGO iniciovalo viacero petícií namierených proti obsahu Netflixu.

V roku 2018 skupina spustila petíciu proti brazílskemu komediálnemu špeciálu The First Temptation of Christ (dosl. 'prvé pokušenie Krista') od skupiny Porta dos Fundos (dosl. 'zadný vchod). Dielo zobrazovalo Ježiša ako homosexuála, Máriu ako cudzoložnicu a apoštolov ako alkoholikov. Petícia získala viac než 240 000 podpisov a žiadala odstránenie špeciálu z platformy, pričom ho označila za "jasný útok na kresťanstvo pred príchodom vianoc".

V roku 2020 CitizenGO kritizovalo francúzsky film Cuties pre jeho údajne sexualizované zobrazenie mladých predstaviteliek prostredníctvo kampane na Twitter. Aktivita bola súčasťou širšej kampane, ktorá získala viac než 600 000 podpisov prostredníctvom Change.org a vyzývala na bojkot Netflixu.náhľad|Odovzdávanie podpisov v centrále Netflix k petícii za odstránenie epizódy Trigger Warning|alt=Odovzdávanie podpisov v centrále Netflix k petícii za odstránenie epizódy Trigger Warning

V roku 2021 CitizenGO prostredníctvom petície požadovalo odstránenie epizódy Trigger Warning (dosl. 'upozornenie na citlivý obsah') z animovaného seriálu Paradise P.D., ktorá zobrazovala Ježiša v násilných scénach. Kampaň získala viac než 510 000 podpisov z celého sveta. Kampaň sprevádzali protesty CitizenGO a reklamná autobusová kampaň.Roe vs. Wade'''V júni 2022 CitizenGO mobilizovalo prostredníctvom konferencií OSN, online petícií a ďalších aktivít na podporu zrušenia rozhodnutia v prípade Roe vs. Wade z roku 1973, ktorým Najvyšší súd USA uznal ústavné právo na potrat.

Najvyšší súd USA napokon rozhodnutie zrušil v prípade Dobbs vs. Jackson Women’s Health Organization, pričom poukázal na absenciu hlbokých historických koreňov práva na potrat v americkej právnej tradícii. Rozhodnutie presunulo reguláciu potratov na jednotlivé štáty a výrazne prehĺbilo polarizáciu medzi zástancami a odporcami potratov.
 Disney 
náhľad|Kampaň CitizenGO proti Disney, Orlando, Florida|alt=Kampaň CitizenGO proti Disney, Orlando, Florida
Na stretnutí akcionárov Disney v roku 2020 položila generálnemu riaditeľovi spoločnosti Disney Bobovi Chapekovi otázku katolícka aktivistka, ktorá zastupovala CitizenGO. Ako súčasť svojej otázky sa pýtala: "Nie je možno čas prehodnotiť, čo môžete urobiť pre to, aby bol Disney viac priateľský k rodinám, aby bol bezpečný pre ľudí na celom svete, nielen pre jednu konkrétnu menšinu?". Tvrdila tiež, že petíciu, ktorá žiada spoločnosť Disney, aby vo svojich parkoch nekonala podujatia gay pride, podpísalo takmer 700 000 ľudí. Petícia na webovej stránke CitizenGO s názvom: "Zastavte LGBT indoktrináciu v Disneylande" mala v tom čase vyše 400 000 podpisov. CitizenGO ju spustilo v reakcii na Pride, ktorý hostil Disneyland v Pariží v roku 2019 a naplánoval to urobiť aj v roku 2020.náhľad|Kampaň za oslobodenie Asie Bibi|alt=Kampaň za oslobodenie Asie Bibi

 Pakistan 
CitizenGO zorganizovalo kampaň na podporu kresťanskej aktivistky Asie Bibi, pakistanskej kresťanky odsúdenej v roku 2010 na trest smrti za rúhanie podľa pakistanského trestného zákona. Kampaň získala viac ako 200 000 podpisov.

Po niekoľkých rokoch medzinárodného diplomatického tlaku a aktivít viacerých neziskových organizácií bola Asia Bibi po približne ôsmich rokoch strávených v cele smrti v roku 2018 oslobodená Najvyšším súdom Pakistanu. Následne odcestovala do Kanady, ktorá jej udelila dočasný pobyt, kde sa znovu stretla so svojou rodinou, ktorá tam žila pod utajenou identitou.

 Sudán 
V roku 2017 CitizenGO zhromaždilo viac než 400 000 podpisov pod petíciu za prepustenie českého kresťanského humanitárneho pracovníka Petra Jaška, ktorý bol zatknutý v Sudáne v decembri 2015.Jašek, spolu s dvoma kresťanskými pastormi a jedným sudánskym aktivistom, čelil obvineniam vrátane špionáže, financovania povstaleckých skupín a sprisahania proti štátu, ktoré súviseli s jeho pomocou dieťaťu zranenému sudánskou políciou v Darfúre. Hoci bol Jašek odsúdený na 20 rokov väzenia, vo februári 2017 dostal milosť a bol prepustený po intenzívnych diplomatických rokovaniach českej vlády.

 Argentína 
náhľad|Kampaň za zachovanie televízneho kanála EWTN|alt=Kampaň za zachovanie televízneho kanála EWTNV auguste 2022 CitizenGO doručilo takmer 70 000 podpisov do kancelárie spoločnosti DirecTV v Buenos Aires, pričom vyzvalo firmu na zachovanie katolíckeho televízneho kanála EWTN v jej programovej ponuke. Petícia argumentovala, že vyradenie tohoto kanála by negatívne zasiahlo približne päť miliónov katolíckych domácností v Argentíne, Čile, Kolumbii, Ekvádore, Peru, Uruguaji a na viacerých karibských ostrovoch.DirecTV pôvodne plánovalo kanál vyradiť, no po kampani svoje rozhodnutie prehodnotilo a zrušilo.

Televízna sieť EWTN čelí dlhodobo kritike aj konzervatívnych kruhov. Pápež František nepriamo kritizoval EWTN'' za opakované útoky voči jeho osobe, ktoré označil za neprimerané a škodlivé pre Cirkev. Kritika súvisela aj s priestorom poskytovaným neskôr exkomunikovanému arcibiskupovi Carlovi Mariovi Viganòvi, ktorý je známi verejnými útokmi na pápeža, ale aj šírením konšpiračných teórií a opakovanou angažovanosťou v podujatiach ako EÚ sankcionovaný kongres Medzinárodného hnutia Rusofilov, za ktorým stojí Konštantín Malofejev.

 Referencie 

 Iné projekty 

Kategória:Kresťanské organizácie
Kategória:Organizácie v Španielsku
Kategória:Pro-life hnutia